Corelli Music korraldab kontserdid, mille keskmes on 17. sajandi helilooja Biberi piibliteemalised sonaadid.  10. oktoobril kõlab muusika Tõstamaa mõisas ja 11. oktoobril  Ungern-Sternbergide linnapalee saalis (Eesti Teaduste Akadeemia, Kohtu 6, Tallinn).  Kava on oma nime saanud 17. sajandi tšehhi-austria helilooja Heinrich Ignaz Franz von Biberi «Roosikrantsisonaatide» järgi. Sonaadid on mitmel põhjusel erandlikud - virtuoossed viiuliteosed on inspireeritud sündmustest neitsi Maarja ja Jeesus Kristuse elus ning neis kasutatakse tavatut häälestust, mis viib viiulikõla müstika piirimaile.  Biberi (pildil) kõrval kõlab kavas Corelli, Alessandro Scarlatti, Romani ja barokiaja  kohta erandliku nähtuse, naishelilooja Elisabeth Jacquet de la Guerre'i looming.  Publiku ette astuvad ajastu pillidel esinev ansambel Corelli Consort ning üks hetkel Euroopa hinnatumaid varajase muusika asjatundjaid, rootsi muusik Ann Wallström barokkviiulil.